Back in the USA (άλμπουμ)

Το Back in the USA είναι το πρώτο στούντιο άλμπουμ του αμερικανικού rock συγκροτήματος MC5, που κυκλοφόρησε στις 15 Ιανουαρίου του 1970. Είναι το δεύτερο άλμπουμ τους συνολικά, μετά το ζωντανό άλμπουμ του 1969 Kick Out the Jams και το πρώτο που κυκλοφορεί από την Atlantic Records.

 Παρασκήνιο 
Το κεντρικό θέμα του άλμπουμ είναι η απομάκρυνση του συγκροτήματος από τον ακατέργαστο, φτηνιάρικο ήχο ο οποίος πρωτοστάτησε και αποτυπώθηκε στην πρώτη τους κυκλοφορία, το ζωντανό άλμπουμ Kick Out the Jams (1969). Αυτό οφειλόταν εν μέρει στην αποστροφή του παραγωγού Τζον Λαντάου για το τραχύ ψυχεδελικό rock κίνημα και στην λατρεία του για το απλό rock and roll της δεκαετίας του 1950. [απαιτείται παραπομπή]

Ο Λαντάου, που έγραφε για το Rolling Stone, ήθελε να ασχοληθεί περισσότερο με την παραγωγή μουσικής. Η στενή του σχέση με τον διευθυντή της Atlantic Records, Τζέρι Γουέξλερ, ήταν η ευκαιρία του και οδήγησε τον Λαντάου στους πολιτικά ριζοσπαστικούς MC5, που μόλις είχαν προσληφθεί από την Atlantic αφού απολύθηκαν από την Elektra Records το 1969 – η Kinney National Company (αργότερα γνωστή ως Time Warner), μητρική της Atlantic, απέκτησε την Elektra την ίδια χρονιά με την κυκλοφορία αυτού του άλμπουμ. Πλέον και οι δύο δισκογραφικές εταιρείες αποτελούν μέρος του Warner Music Group (τώρα ξεχωριστή εταιρεία από την TW), μέσω του Atlantic Records Group.

 Περιεχόμενο 
Το εναρκτήριο κομμάτι είναι μια διασκευή της κλασικής επιτυχίας "Tutti Frutti" του Λιτλ Ρίτσαρντ. Το "Let Me Try" είναι μια μπαλάντα. Το "The American Ruse" επιτίθεται σε αυτό το οποίο το κουιντέτο του Ντιτρόιτ θεωρούσε ως την υποκριτική ιδέα της ελευθερίας την οποία ασπαζόταν η κυβέρνηση των ΗΠΑ, ενώ το "The Human Being Lawnmower" εκφράζει την αντίθεση στην εμπλοκή των ΗΠΑ στον πόλεμο του Βιετνάμ. Το τελευταίο τραγούδι του άλμπουμ, που φέρει τον ίδιο τίτλο με το άλμπουμ, είναι μια διασκευή του single του Τσακ Μπέρι από το 1959, "Back in the U.S.A.".

 Κυκλοφορία και υποδοχή 
Γράφοντας μια κριτική για το Back in the USA για το Rolling Stone το 1970, ο Γκρέιλ Μάρκους θαύμασε ότι το άλμπουμ «προσπάθησε να ορίσει θέματα και προβλήματα και μια προσφορά πολιτικών, κοινωνικών και συναισθηματικών λύσεων» αλλά διαπίστωσε ότι «η μουσική, ο ήχος και, τελικά, η φροντίδα με την οποία έχουν διαμορφωθεί αυτά τα θέματα το καθηλώνουν, εκτός από δύο ή τρία ωραία κομμάτια τα οποία αξίζουν να παιχτούν σε κάθε τζουκ μποξ της χώρας».  Αν και το άλμπουμ αρχικά θεωρήθηκε μια αποτυχία από τους περισσότερους θαυμαστές και δεν είχε την εμπορική επιτυχία της προηγούμενης κυκλοφορίας του συγκροτήματος, αργότερα θα θεωρούνταν εξαιρετικής σημασίας εξαιτίας της απόλυτης προβολής του βασικού ήχου των MC5 και των πρώτων επιρροών του.

Στην αναδρομική του κριτική, ο Τζέισον Άνκενι του AllMusic έγραψε: «Ενώ δεν έχει την μνημειώδη επίδραση του Kick Out the Jams, το δεύτερο άλμπουμ των MC5 είναι από πολλές απόψεις το καλύτερό τους και αυτό που είχε την μεγαλύτερη επίδραση». 

 Κληρονομιά 


Το 2012, το Back in the USA κατατάχθηκε στην 446η θέση στη λίστα του Rolling Stone με τα 500 σπουδαιότερα άλμπουμ όλων των εποχών.  Την επόμενη χρονιά, το NME τοποθέτησε το άλμπουμ στην θέση νούμερο 490 στη δική του λίστα με το ίδιο θέμα. 

Ο Τζέισον Άνκενι του AllMusic σχολίασε ότι ο «[του άλμπουμ] λιτός, εκκεντρικός ήχος του άλμπουμ προμήνυε την εμφάνιση τόσο του punk όσο και του power pop κινήματος τα οποία θα ακολουθούσαν αργότερα την ίδια δεκαετία». 

Το γαλλικό συγκρότημα Shakin' Street πήρε το όνομά του από το ομώνυμο τραγούδι των MC5. 

 Λίστα κομματιών 

 Προσωπικό 

 MC5

 Ρομπ Τάινερ – φωνητικά
 Γουέιν Κρέιμερ – κιθάρα, μπάσο, φωνητικά στο πρώτο και τρίτο ρεφρέν του "Back in the USA", σόλο κιθάρας στα "Tutti Frutti", "Teenage Lust" και "Looking at You"
 Φρεντ «Σόνικ» Σμιθ – κιθάρα, σόλο κιθάρας στο "The American Ruse", κύρια φωνητικά στο "Shakin' Street" και δεύτερο ρεφρέν του "Back in the USA"
 Μάικλ Ντέιβις – μπάσο
 Ντένις Τόμπσον – τύμπανα

 Επιπλέον προσωπικό

 Ντάνι Τζόρνταν – πλήκτρα

 Τεχνικό προσωπικό

 Τζον Λαντάου – παραγωγή
 Τζιμ Μπρουζέζε – μηχανικός
 Στίβεν Πέιλι – καλλιτεχνική διεύθυνση, φωτογραφία εξωφύλλου
 Τζόαν Μαρκέρ – σχεδιασμός

 Παραπομπές 

 Εξωτερικοί σύνδεσμοι 

 Το Back in the USA στο Discogs (λίστα κυκλοφοριών)

Κατηγορία:Άλμπουμ των MC5
Κατηγορία:Άλμπουμ του 1970